IND เคาะราคา “ไอพีโอ” 1.10 บ. เปิดจองซื้อ 14-16 ธ.ค.นี้
IND เคาะราคา “ไอพีโอ” 1.10 บ. เปิดจองซื้อ 14-16 ธ.ค.นี้
7 ธ.ค. 2563

บริษัท อินเด็กซ์ อินเตอร์เนชั่นแนล กรุ๊ป จำกัด (มหาชน) หรือ IND กำหนดราคาเสนอขายหุ้นสามัญเพิ่มทุนให้กับประชาชนเป็นครั้งแรก (IPO) จำนวน 90 ล้านหุ้น ที่ราคาหุ้นละ 1.10 บาท ราคาพาร์ 0.50 บาท ระยะเวลาเสนอขายระหว่างวันที่ 14-16 ธันวาคม 2563 และจะเข้าเป็นบริษัทจดทะเบียนในตลาดหลักทรัพย์ เอ็ม เอ ไอ โดยบริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงิน บล.ฟินันเซีย ไซรัส เป็นผู้จัดจำหน่ายและนรับประกันการจำหน่าย
ทั้งนี้เสนอขายต่อบุคคลตามดุลยพินิจของผู้จัดจำหน่ายหลักทรัพย์ 67,500,000 หุ้น หรือ ร้อยละ 75.00 , เสนอขายต่อผู้มีอุปการคุณของบริษัท 13,500,000 หุ้น หรือ ร้อยละ 15.00 และเสนอขายต่อกรรมการ ผู้บริหาร และ/หรือพนักงานของบริษัท 9,000,000 หุ้น หรือ ร้อยละ 10.00
โดยบริษัทจะนำเงินที่ระดมทุนได้ไปเป็นเงินทุนในการลงทุนในระบบคอมพิวเตอร์ อุปกรณ์ และซอฟต์แวร์ เพื่อเพิ่มประสิทธิภาพในการทำงานและการให้บริการ 35.00 ล้านบาทภายในปี 2565  และเป็นเงินทุนหมุนเวียนในการดำเนินธุรกิจ 47.70 ล้านบาทภายในปี 2564
อนึ่ง IND ก่อตั้งบริษัทเมื่อปี 26 โดยกลุ่มวิศวกรโดยบริษัทมีความเชี่ยวชาญทางด้านที่ปรึกษาทางด้านวิศวกรรม บริการของบริษัทแบ่งออกเป็น 3 ประเภท ได้แก่ 1) งานออกแบบเบื้องต้น และออกแบบรายละเอียด (Conceptual Design &amp; Detailed Design) 2) งานบริหารงานโครงการและควบคุมงานก่อสร้าง (Project Management &amp; Construction Supervision) และ 3) งานออกแบบพร้อมก่อสร้าง (Design-Build) ให้แก่ลูกค้าทั้งภาครัฐและภาคเอกชน
จากประสบการณ์การดำเนินธุรกิจมายาวนานกว่า 37 ปี และผลงานของบริษัทตลอดระยะเวลาที่ผ่านมา บริษัทมีความเชี่ยวชาญด้านการให้บริการวิศวกรรมอย่างครบวงจร รวมถึงการร่วมเป็นส่วนหนึ่งในการพัฒนาระบบสาธารณูปโภคและโครงสร้างพื้นฐานต่างๆ ทั้งด้านคมนาคมขนส่ง โครงข่ายถนน ระบบขนส่งสาธารณะทางอากาศ ทางน้ำ และการขนส่งทางท่อ การพัฒนามาตรฐานการบริหารจัดการระบบโลจิสติกส์ที่ช่วยอำนวยความสะดวก และเพิ่มประสิทธิภาพทางการขนส่ง การพัฒนาเมืองหลัก คลังน้ำมัน ตลอดจนโครงการอื่น ๆ ที่สอดคล้องกับการพัฒนาและความก้าวหน้าของประเทศให้กับกลุ่มลูกค้าทั้งภาครัฐและภาคเอกชน